Prometni čep nastao je rano jutros, baš u vrijeme kada ljudi idu na posao, na Vukovarskoj ulici zbog mirnog prosvjeda taksista iz cijele Hrvatske.

Taksisti su parkirali svoja vozila na svakom skretanju ulijevo i tako napravili popriličan zastoj već kod Lisinskog, a ista je situacija sve do Savske.

Taksi automobili su parkirani od Savske do Lisinskog u oba smjera, zauzeli su po dvije trake.

Božo Miletić, predsjednik Udruženja obrtnika autotaksi prijevoznika Dubrovnik, tvrdi da se okupilo između 600 i 700 vozila, te da su došli iz cijele države, od Dubrovnika preko Zadra do Istre. Prema njegovim riječima, ovo je psontano okupljanje.

- Tražimo zabranu Ubera. Zakon je na našoj strani ali se ne provodi. U zadnjih dvije godine smo iscrpili sve pravne mogućnosti i nije nam preostalo ništa osim ovakve akcije. Jednostavno očekujemo da država provodi propise, rekao je te nastavio:

- Nismo mi protiv konkurencije, u mnogim je zemljama zabranjen UberPOP. Svi bi taksisti morali raditi po istim uvjetima, rekao je Božo Miletić koji nam nije znao reći koliko će taksisti biti u Vukovarskoj kao niti hoće li ponoviti sličnu akciju.

U međuvremenu su priopćenjem reagirali i iz Ubera.

- Smatramo da blokiranje grada predstavlja opasnost za građane i infrastrukturu grada. Blokiranjem grada najviše trpe građani, ali se takvim nepromišljenim odlukama šteti i poslovanju grada, gospodarstvu te se ograničava pristup javnim servisima. U tijeku je turistička sezona diljem Hrvatske, a blokada gradova ne prikazuje sliku Hrvatske kakvu želimo da strani gosti zapamte. Ovakav pritisak je u današnje vrijeme neprihvatljiv i predstavlja relikt nekih prošlih vremena, te nije primjer moderne europske države. Smatramo da se problemi mogu rješavati na drugačiji način.

Zeljko Puhovski / HANZA MEDIA

Zeljko Puhovski / HANZA MEDIA

Zeljko Puhovski / HANZA MEDIA

Uber potiče kretanje u gradovima, a u Hrvatskoj ga koristi više od 100.000 ljudi zato što je pouzdan, siguran i lako dostupan. Turisti iz čak 118 zemalja su koristili Uber tijekom ove godine. U konstruktivnom smo dijalogu s predstavnicima vlasti te podupiremo donošenje nove regulative koja štiti pravo potrošača na izbor i promiče tržišno natjecanje, navode u reakciji na današnje prosvjede.

Policija je zatvorila ulicu Hrvatske bratske zajednice od križanja sa Slavonskom avenijom prema Vukovarskoj ulici, te prometni policajci preusmjeravaju promet na Slavonsku aveniju. Kolona od križanja sa Slavonskom preko Mosta Slobode proteže se duž cijelu ulicu Većeslava Holjevca, gotovo do Avenue Malla.

Policija u srijedu rano ujutro upozorila je na moguće gužve i zastoje u prometu zbog taksista koji prosvjeduju zbog nelojalne konkurencije, prvenstveno Ubera čije prevoženje putnika nije regulirano.

Zeljko Puhovski / HANZA MEDIA